KOMISSION ASETUS (ETY) N:o 2062/80,

annettu 31 päivänä heinäkuuta 1980,

kalastusalan tuottajajärjestöjen ja niiden yhdistysten hyväksynnän myöntämistä ja peruuttamista koskevista edellytyksistä ja menettelystä

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon kalastusalan yhteisestä markkinajärjestelystä 19 päivänä tammikuuta 1976 annetun neuvoston asetuksen (ETY) N:o 100/76(), sellaisena kuin se on viimeksi muutettuna asetuksella (ETY) N:o 2903/78(),

ottaa huomioon kalastusalan tuottajajärjestöjen hyväksymisestä 19 päivänä tammikuuta 1976 annetun neuvoston asetuksen (ETY) N:o 105/76() ja erityisesti sen 2 artiklan 2 kohdan ja 3 artiklan,

sekä katsoo, että

asetuksessa (ETY) N:o 105/76 säädetään, että tuottajajärjestön on tullakseen hyväksytyksi osoitettava harjoittavansa riittävän vireää taloudellista toimintaa; tuottajajärjestöt eivät voi täyttää tehtäväänsä yhteisen markkinajärjestelyn osalta kuin luomalla tasalaatuista, määrällisesti riittävää ja jatkuvasti käytettävissä olevaa keskitettyä tarjontaa; ainoastaan vähimmäistuotantotavoitteen saavuttavat tuottajajärjestöt voivat täyttää tämän vaatimuksen,

tähän asti asetetut vähimmäistuotantomäärät ovat osoittautuneet riittämättömiksi tietyissä tapauksissa; erityisesti kysyntä alkoi jokin aika sitten keskittyä voimakkaasti; kyseisiä vähimmäismääriä olisi lisättävä asiaankuuluvalla tavalla,

kalastustuotealan rakenne ja tuotanto vaihtelevat paljon yhteisössä harjoitettavan kalastusmuodon mukaan; sen vuoksi olisi vahvistettava vähimmäistuotantomäärät kalastusmuodoittain,

rannikkovesillä harjoitettavan kalastuksen tuotanto-olosuhteet vaihtelevat erityisesti seuduittain; näin ollen paikallisen rannikkokalastusta ja tiettyjä erityiskalastusmuotoja harjoittavien tuottajien muodostamille järjestöille vahvistetut vähimmäistuotantomäärät saattaisivat tietyissä tapauksissa osoittautua liian alhaisiksi; olisi annettava jäsenvaltioille lupa vahvistaa näitä kalastusmuotoja harjoittavien tuottajien muodostamille järjestöille suuremmat vähimmäistuotantomäärät,

on myös osoittautunut tarpeelliseksi vahvistaa tuottajajärjestöjen yhdistyksille vähimmäismäärät ja määritellä niiden yhteisiin tuotantoa ja kauppaa koskeviin sääntöihin liittyvät arviointiperusteet; nämä yhdistykset voivat täyttää tehtävänsä ainoastaan, jos ne näyttävät toteen, että niiden vähimmäistuotantomäärä vastaa niiden yksittäisille jäsenille asetettuja määriä; vaikuttaa riittävältä, että yhdistyksen tuotantoa ja kaupanpitämistä koskevat yhteiset säännöt rajoittuvat niiden ja yhdistyksen jäseniä koskevien sääntöjen yhteensovittamiseen; tämä edellyttää kuitenkin, että jäsenien kalastuslaivastot, tuotanto ja myynti ovat riittävän yhtenäisiä kunkin tuotelajin tai tuoteryhmän osalta; tämä edellytys on taattu, kun yhdistys harjoittaa toimintaansa yhteisöön kuuluvalla seudulla, jolla on tietyt yhtenäiset tuotanto- ja myyntirakenteet,

tuottajajärjestöjen tuotantoa ja kauppaa koskevia yhteisiä sääntöjä, jotka on vahvistettu tuotannon mukauttamiseksi markkinoiden tarpeisiin, on yksinkertaistettava ja niiden sisällön on rajoituttava olennaiseen; näin ollen erityisesti kalastussuunnitelma olisi laadittava tuotantomahdollisuuksien tai käytettävissä olevien kalavarojen sekä markkinoiden ennakoitavissa olevien tarpeiden perusteella,

jäsenvaltioiden tuottajajärjestöjen toiminnan valvontaa koskevia velvoitteita on täydennettävä; jäsenvaltioiden olisi kehotettava tuottajajärjestöjä laatimaan ja ylläpitämään kalastussuunnitelmia ottaen huomioon markkinoiden tarpeet sekä markkinoilta vedetyistä määristä saadut tiedot,

hyväksyntää varten toimitettavia tietoja koskevat säännökset on laajennettava koskemaan yhdistyksiä,

lisäksi on osoittautunut tarpeelliseksi täydentää hyväksynnän peruuttamista koskevia säännöksiä; tuottajajärjestön tai -yhdistyksen hyväksyntä on peruutettava, jos tuottajajärjestö tai -yhdistys ei huolehdi velvoitteistaan,

jollei tietyistä siirtymätoimenpiteistä muuta johdu, kalastustuotealan tuottajajärjestöjen hyväksymistä koskevista edellytyksistä ja menettelystä 8 päivänä syyskuuta 1972 annettu komission asetus (ETY) N:o 1939/72() on kumottava, ja

tässä asetuksessa säädetyt toimenpiteet ovat kalastustuotteiden hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Tällä asetuksella määritellään kalastusalan tuottajajärjestöjen ja niiden yhdistysten hyväksynnän myöntämistä ja peruuttamista koskevat edellytykset ja menettely.

2 artikla

1. Tuottajajärjestön katsotaan täyttäneen asetuksen (ETY) N:o 105/76 2 artiklan 1 kohdan a alakohdassa säädetyn vaatimuksen, kun tuottajajärjestö, ottaen huomioon jäsenten pääasiallisesti harjoittaman kalastusmuodon ja tuotteet tai tuoteryhmät, joille järjestö hakee hyväksyntää, näyttää toteen alla olevan vähimmäistuotantomäärän:

>TAULUKON PAIKKA>

2. Jäsenvaltioille on kuitenkin annettu lupa vahvistaa alueellisia vaatimuksia suuremmat vähimmäismäärät tuottajajärjestöille, joiden jäsenet harjoittavat jotakin 1 kohdan 1 ja 5 alakohdassa mainituista kalastusmuodoista. Nämä määrät eivät saa ylittää lähivesikalastusta harjoittavien tuottajien muodostamille järjestöille säädettyjä määriä.

3 artikla

Yhdistyksen katsotaan täyttäneen asetuksen (ETY) N:o 105/76 2 artiklan 1 kohdan a alakohdassa säädetyn vaatimuksen, kun yhdistys näyttää toteen, että sen vähimmäistuotantomäärä vastaa sen jäsenten vähimmäistuotantomäärien yhteistulosta. Näiden määrien laskemisessa ei voida ottaa huomioon kuin jäsenten hyväksymiseksi vaaditut vähimmäistuotantomäärät, joiden koostumus, tuotannon luonne ja kaupanpitämistä koskevat yksityiskohtaiset säännöt ovat riittävän yhtenäiset.

4 artikla

1. Asetuksen (ETY) N:o 100/76 5 artiklan 1 kohdan toisen alakohdan 1 luetelmakohdassa säädetty velvoite ei koske niiden tuotteiden määriä, joiden osalta jäsenet ovat tehneet sopimuksia ennen liittymistään järjestöön edellyttäen, että ne ovat ennen liittymistään antaneet järjestölle tiedon näiden sopimusten merkityksestä ja kestosta sekä ovat saaneet järjestön hyväksynnän.

2. Siltä osin kuin tuottajajärjestö vapauttaa jäsenensä velvoitteesta myydä välityksellään niiden jäsenyyttä määrittäneen tuotteen tai tuotteiden kokonaistuotannon 5 artiklan 1 kohdan toisen alakohdan ensimmäisessä luetelmakohdassa mainittujen yhteisten sääntöjen on vähintään velvoitettava jäseniä noudattamaan kyseisen tuottajajärjestön soveltamia vetäytymishintoja.

5 artikla

1. Asetuksen (ETY) N:o 100/76 5 artiklan 1 kohdan toisen alakohdan toisessa luetelmakohdassa tarkoitetut tuotantoa ja kaupanpitämistä koskevat yhteiset säännöt on vahvistettava kirjallisesti.

Tuottajajärjestöjen kohdalla sääntöihin on sisällyttävä vähintään:

a) tuotannon osalta:

aa) ennen kalastusvuoden alkua on laadittava kalastussuunnitelma, joka käsittää toimenpiteet tuotantovälineiden ja pyynnin mukauttamiseksi kysyntään tämän kauden aikana; tämä kalastussuunnitelma on laadittava eri kalalajien tuotantomahdollisuuksia koskevien ennusteiden sekä markkinoiden todennäköisten tarpeiden perusteella,

bb) yhteisten vaatimusten antaminen tuotannolle: painon, mittojen, lajittelun, esillepanon, pakkaamisen jne. osalta,

cc) tuotteiden laatu, yksityiskohtaiset laadunvalvontaa koskevat säännöt ja laatuluokittelu.

Jäsenvaltioille on annettu lupa vapauttaa paikallisen rannikkokalastuksen ja 2 artiklan 1 kohdan 5 alakohdassa mainitun kalastuksen harjoittajien tuottajajärjestöt aa alakohdassa tarkoitettujen säännösten soveltamisesta,

b) kaupanpitämisen osalta:

yhtäältä tuottajajärjestön ja toisaalta sen jäsenien harjoittamaa myyntiä ohjaavat säännökset koskien erityisesti tarjonnan keskittämistä, myyntiin valmistamista ja yhteistä tarjontaa myyntiin saattamisen ensimmäisessä vaiheessa.

2. Yhdistyksen kohdalla nämä säännöt sisältävät ainakin sen jäsenten 1 kohdassa mainittujen tuotantoa ja kaupanpitämistä koskevien yhteisten sääntöjen yhteensovittamisen.

6 artikla

Hyväksyntää haettaessa on esitettävä seuraavat asiakirjat ja tiedot:

a) järjestön tai yhdistyksen perustamiskirja,

b) järjestön tai yhdistyksen perussääntö,

c) maininta henkilöistä, jotka ovat oikeutettuja toimimaan järjestön tai yhdistyksen nimissä ja sen lukuun,

d) maininta hyväksymisen anomiseen oikeuttavasta toiminnasta,

e) todistus artiklassa 2 ja 3 tarkoitettujen säännösten noudattamisesta.

7 artikla

1. Jäsenvaltiot päättävät hyväksymisen myöntämisestä neljän kuukauden kuluessa anomuksen jättämisestä.

2. Mikäli jäsenvaltio kieltäytyy hyväksymästä järjestöä, sen on annettava siitä tieto komissiolle kahden kuukauden kuluessa päätöksen tiedoksi toimittamisesta hakijalle ilmoittaen perustelut hylkäämiselle.

8 artikla

Jäsenvaltiot valvovat jatkuvasti hyväksyttyjen tuottajajärjestöjen ja -yhdistysten toimintaa erityisesti asetuksen (ETY) N:o 105/76 4 artiklan ja tämän asetuksen 5 artiklan soveltamisen osalta.

9 artikla

1. Tuottajajärjestön tai -yhdistyksen hyväksyntä peruutetaan mikäli järjestö tai yhdistys ei täytä velvoitteitaan tuotantoa ja kauppaa koskevien yhteisten sääntöjen noudattamisen osalta, sanotun kuitenkaan rajoittamatta asetuksen (ETY) N:o 105/76 4 artiklassa määriteltyjä perusteita.

2. Tuottajajärjestön tai -yhdistyksen hyväksyntää ei peruuteta, jos järjestö ei ole ylivoimaisen esteen tai kalastuksen harjoittamiseen vaikuttavien luonnonolosuhteiden vuoksi pystynyt saavuttamaan 2 artiklassa tarkoitettua vuotuista vähimmäistuotantomäärää.

3. Perustelut hyväksynnän peruuttamiselle on toimitettava tiedoksi tuottajajärjestölle tai -yhdistykselle lausuntoa varten ennakolta ja kirjallisesti.

4. Jos hyväksymisen peruuttamisen syynä on tuottajajärjestön tai -yhdistyksen hyväksynnän hankkiminen tai sen käyttäminen vilpillisesti niin asetuksen (ETY) N:o 100/76 6 artiklassa säädetyt myönnetyt tuet peritään takaisin.

5. Perustelut hyväksynnän peruuttamiselle on toimitettava tiedoksi komissiolle kahden kuukauden kuluessa.

6. Ennen tämän asetuksen voimaantuloa asetuksessa (ETY) N:o 1939/72 säädetyt myönnetyt hyväksymiset peruutetaan jos järjestöt eivät täytä hyväksynnän saamiseksi tässä asetuksessa vahvistettuja vaatimuksia.

10 artikla

Kumotaan asetus (ETY) N:o 1939/72, jollei 11 artiklan 2 kohdassa toisin säädetä.

11 artikla

1. Tämä asetus tulee voimaan 1 päivänä elokuuta 1980.

2. Sitä sovelletaan 1 päivästä tammikuuta 1982 asetuksen (ETY) N:o 1939/72 mukaisesti ennen 1 päivää elokuuta 1980 hyväksyttyihin tuottajajärjestöihin; näiden tuottajajärjestöjen osalta asetus (ETY) N:o 1939/72 on voimassa 31 päivään joulukuuta 1981 asti.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 31 päivänä heinäkuuta 1980.

Komission puolesta

Finn GUNDELACH

Varapuheenjohtaja

() EYVL N:o L 20, 28.1.1976, s. 1

() EYVL N:o L 347, 12.12.1978, s. 1

() EYVL N:o L 20, 28.1.1976, s. 39

() EYVL N:o L 207, 9.9.1972, s. 10